SPRÁVA O ČINNOSTI SPLNOMOCNENCA VLÁDY PRE REALIZÁCIU PROJEKTU STRATÉGIE REFORMY A DECENTRALIZÁCIE VEREJNEJ SPRÁVY V SR

	Splnomocnenec vlády pôsobil vo svojej funkcii od 3.februára 1999 do 22.augusta 2001. V zmysle štatútu bol organizačne začlenený do Úradu vlády Slovenskej republiky. Na základe dohody o pracovnej činnosti bol dojednaný rozsah týždenného pracovného výkonu stanovený na 21,25hodiny týždenne. 

Obsah správy je rozložený do troch časových období činnosti splnomocnenca vlády:
1. 	obdobie február - august 1999, počas ktorého bola vypracovaná a prerokovaná stratégia reformy verejnej správy,
2. 	obdobie september 1999 - apríl 2000, v ktorom bola vypracovaná a schválená koncepcia decentralizácie a modernizácie verejnej správy,
3. 	obdobie máj 2000 - august 2001, v ktorom prebiehali ďalšie prípravné práce a legislatívna príprava zákonov súvisiacich s reformou verejnej správy.

V súlade s uzneseniami vlády SR bolo ťažisko činnosti splnomocnenca vlády smerované do prípravnej fáze, t.j. do prvých dvoch období.

1.  Obdobie 02/1999 - 08/1999

	Funkcia splnomocnenca vlády Slovenskej republiky pre projekt stratégie reformy a decentralizácie verejnej správy ( ďalej len splnomocnenec) vznikla uznesením vlády SR č. 98 dňa 3.februára 1999. Tým istým uznesením bol schválený aj štatút splnomocnenca, ktoré činnosť riadil predseda vlády, resp. ním poverený podpredseda. V článku 6 štatútu bola definovaná činnosť splnomocnenca a to najmä:
a)	zabezpečiť vypracovanie stratégie ďalšieho pokračovania reformy a decentralizácie verejnej správy,
b)	prerokovať stratégiu s rozhodujúcimi predstaviteľmi verejného, súkromného a mimovládneho sektora,
c)	organizovať porady na zabezpečenie projektu stratégie reformy a decentralizácie verejnej správy,
d)	zúčastňovať sa na rozhodujúcich rokovaniach ústredných orgánov štátnej správy týkajúcich sa reformy verejnej správy,
e)	zúčastňovať sa na rokovaní Rady vlády pre verejnú správu.

	Vo februári 1999 vypracoval splnomocnenec vlády SR návrh časového plánu priebehu prác na projekte tak, aby bol dodržaný termín odovzdania stratégie reformy verejnej správy v máji 1999. Zároveň zostavil pracovnú skupinu, ktorá vypracovala jednotlivé súčasti stratégie reformy. V máji 1999 bola stratégia reformy verejnej správy predložená vláde SR na rokovanie.

	18.augusta 1999 prijala vláda SR uznesenie č. 695 k predloženej stratégii. Vzala ju ako celok na vedomie a schválila :
•	oddelený model verejnej správy, t.j. inštitucionálne oddelenie výkonu štátnej správy a výkonu samosprávy a pokračovanie v procese decentralizácie zodpovednosti za zabezpečovanie verejných služieb zo štátnej správy na samosprávu
•	rámcový zoznam kompetencie územnej samosprávy
•	návrh organizácie a riadenia ďalšej etapy prác
•	časový postup prác na decentralizácii a modernizácii verejnej správy

	Zároveň schválila zmenu a doplnenie štatútu splnomocnenca vlády SR pre realizáciu projektu reformy verejnej správy a poverila ho ďalšími úlohami pri príprave a realizácie reformy :
•	koordinovať práce a vypracovanie koncepcie decentralizácie a modernizácie verejnej správy, do schválenia koncepcie vo vláde  ( bod D.16)
•	predložiť na rokovanie Rady vlády pre verejnú správu koncepciu decentralizácie a modernizácie verejnej správy (bod D.17)
•	predložiť na rokovanie vlády projekt informovania verejnosti objasňujúci dôvody, zámery a prínosy procesu decentralizácie a modernizácie verejnej správy (D.18)
•	koordinovať proces medzi ústrednými orgánmi štátnej správy, organizáciami samosprávy, mimovládnym sektorom, podnikateľským sektorom, domácimi a zahraničnými expertmi (D.19)

	Ostatné úlohy súvisiace s reformou verejnej správy boli uznesením vlády SR č. 695/1999 uložené členom vlády. Išlo najmä o súvisiace koncepcie ( vzdelávanie, kontrola, financovanie, informatizácia) a legislatívne zámery rozhodujúcich zákonov. Vláda SR zároveň uložila členom vlády vymenovať zamestnanca povereného prípravou a realizáciou decentralizácie v rámci ministerstva.

Splnomocnenec vlády sa v tomto období podieľal aj na príprave projektu technickej pomoci z prostriedkov EÚ - PHARE, ktorého výstupy boli poskytované prípravu stratégie a najmä koncepcie decentralizácie

2. 	Obdobie 08/1999 - 04/2000

	V súlade s uznesením vlády č. 695/199 bola vytvorená koordinačná skupina, ktorej členmi boli štátny tajomník MV SR, štátny tajomník MF SR, štátny tajomník MV a RR SR, predseda ZMOS, viceprezident Únie miest a zástupca legislatívnej rady vlády. Pod vedením splnomocnenca vlády mala koordinačná skupina tri stretnutia v októbri a novembri 1999, ktoré slúžili na výmenu informácií o postupe prác a o ďalších krokoch reformy.

	Dňa 29. októbra 1999 sa uskutočnilo spoločné stretnutie zástupcov ministerstiev a ostatných ústredných orgánov štátnej správy. Termín stretnutia bol limitovaný ukončením menovania zástupcov jednotlivými ústrednými orgánmi štátnej správy. Na stretnutí im poskytol splnomocnenec informáciu o postupe prác, zámeroch, o forme ďalšej spolupráce a boli zodpovedané otázky. Zo stretnutia vyplynul záver o potrebnosti individuálnych stretnutí s jednotlivými predstaviteľmi ministerstiev. Za najvhodnejší okamžik považovali účastníci obdobie, keď bude zrejmý rozsah decentralizácie a zásady územnosprávneho usporiadania.

	Následne absolvoval splnomocnenec pracovné stretnutia  :
•	so zástupcami Regionálneho združenia mestských častí hl. mesta Bratislavy a s primátorom Bratislavy k riešeniu postavenia mesta a mestských častí,
•	s predstaviteľmi ZMOS,
•	prezídiom Únie miest
•	pracovnou skupinou MF SR, ktorá pripravovala východiská financovania verejnej správy
•	so zástupcami sekcie kontroly Úradu vlády a NKÚ vo veci kontroly vo verejnej správe
•	predstaviteľmi SLOVES
•	so zástupcami Grémia tretieho sektora

	Okrem pravidelných stretnutí pracovných skupín sa splnomocnenec podieľal na príprave a zúčastňoval sa  na podujatiach poriadaných v rámci podporného programu PHARE, napríklad :
•	seminár o postavení štátneho zamestnanca ( 23.-24.7.1999)
•	seminár o medziobecnej spolupráci ( 5.8.1999)
•	seminár o štruktúre komunálnej úrovne v spolkovej krajine Porýnie - Falcko ( 14.9.1999)
•	seminár o skúsenostiach so samosprávou v Kanade (26.10.1999)
•	francúzsko - slovenská konferencia o decentralizácii a vzdelávaní (11.-12.11.1999)
•	seminár o poľských skúsenostiach s reformou verejnej správy (18.-19.11.1999)
•	seminár o inštitucionálnom rámci reformy verejnej správy ( 25.-26.11.1999)

	Popri odborných seminároch a diskusiách splnomocnenec zabezpečoval  štúdie, resp. príspevky zahraničných odborníkov k vopred definovaným problémom, ktoré boli následne diskutované s pracovnou skupinou splnomocnenca vlády. Témami napríklad boli :
•	decentralizácia a medziobecná spolupráca - úvahy a myšlienky na základe európskych skúseností,
•	kompetencie štátu a miestnej samosprávy
•	vláda vo veľkých mestách - decentralizácia a hlavné mesto
•	štruktúra komunálnej úrovne verejnej správy v Porýni- Falcku
•	správy expertov PHARE k stratégii a koncepcii decentralizácie
•	financovanie decentralizovanej verejnej správy,......
Všetky materiáli boli použité pri formovaní koncepcie decentralizácie

	V súlade s uznesením č. 695/1999, bod D.18, predložil splnomocnenec na rokovanie vlády projekt informovania verejnosti o procese decentralizácie a modernizácie verejnej správy. Projekt definoval organizáciu a spôsob informovania verejnosti. V uznesení k projektu vláda uložila splnomocnencovi :
•	predložiť na rokovanie vlády informáciu o priebehu prípravy reformy verejnej správy do 30.11.1999 ( bod B.4) - splnené. Správa obsahovala okrem popisu činnosti aj prílohy, ktoré definovali o.i. návrh zmeny územnosprávneho usporiadania a rozsah decentralizovaných kompetencií,
•	realizovať I. etapu informačnej kampane v súlade s predloženým návrhom, t.j. 2 x 17 podujatí v regiónoch Slovenska - na týchto podujatiach, ktoré boli zamerané na decentralizáciu kompetencií, financií a medziobecnú spoluprácu sa zúčastnilo viac ako 3000 predstaviteľov štátnej správy, samosprávy, tretieho sektora, politických strán a občanov. Priebeh a závery boli publikované vo forme zborníka.

	Koordinácia procesu prípravy koncepcie medzi ministerstvami, poslancami NR SR, samosprávou, tretím sektorom bola zo strany splnomocnenca zabezpečovaná sériou 12 pracovných seminárov v Bratislave, organizovaných pre jednotlivé oblasti decentralizácie ( školstvo, zdravotníctvo,..). Seminárov sa zúčastnili ministri, predsedovia a členovia Výborov NR SR, ZMOS-u, Únie miest, odborná verejnosť, mimovládne organizácie,....Celkom cca 600 účastníkov. Priebeh a závery boli publikované vo forme zborníka.

	Dňa 15.januára splnomocnenec vlády odovzdal koncepciu decentralizácie a modernizácie verejnej správy podpredsedovi vlády I. Miklošovi na ďalšie konanie a  v súlade s uznesením vlády č. 695/1999, bod D.17, na rokovanie Rady vlády pre verejnú správu. Následne bola koncepcia prerokovaná aj v Hospodárskej rade vlády, prerokovali ju orgány ZMOS a Únie miest. Všetky rokovania sa uskutočnili za účasti splnomocnenca vlády. 

	Dňa 11.apríla 2000 vláda SR schválila koncepciu decentralizácie a modernizácie verejnej správy, čím boli naplnené úlohy, ktoré splnomocnenec dostal uznesením vlády č.695/1999. Vláda zároveň schválila :
•	decentralizáciu v koncepcii uvedených zriaďovateľských a hospodársko- riadiacich úloh v oblasti školstva, sociálnych vecí, zdravotníctva, kultúry, dopravy a prepravy, regionálnej politiky
•	začiatok činnosti samosprávy vyšších územných celkov od 1.januára 2002

Vláda súhlasila s predĺžením mandátu splnomocnenca vlády pre reformu verejnej správy na obdobie ďalšieho rozpracovania a realizácie reformy verejnej správy a s úpravou štatútu. Na základe tejto úpravy splnomocnenec činnosť splnomocnenca riadil podpredseda vlády pre ekonomiku. 

Uznesenie vlády ku koncepcii decentralizácie a modernizácie verejnej správy č. 230/2000 neuložilo splnomocnencovi žiadnu konkrétnu úlohu.

3. 	Obdobie 04/2000 - 06/2001

	V tomto období pracoval splnomocnenec vlády SR podľa pokynov podpredsedu vlády pre ekonomiku a na základe uznesenia vlády SR č. 462/2000 z 21.júna k návrhu na zabezpečenie koordinácie priebehu prípravy a realizácie projektu reformy verejnej správy ( iniciatívny materiál podpredsedu vlády pre ekonomiku) na plnení úloh vyplývajúcich pre podpredsedu vlády z uznesenia č.230/2000 :
•	predložiť vláde SR prehľad celkových výdavkov na reformu verejnej správy 
( prerokované vo vláde 09/2000)
•	predložiť na rokovanie vlády zoznam zákonov a článkov Ústavy SR dotknutých procesom decentralizácie ( vypracovaný skupinou splnomocnenca a uverejnené na www. Úradu vlády)
•	predložiť na rokovanie vlády systém kontroly vo verejnej správe ( vypracované)
•	predložiť na rokovanie vlády alternatívny návrh usporiadania samosprávy vyšších územných celkov ( prerokované a schválené vládou v júni 2000)
•	predložiť na rokovanie vlády alternatívny návrh usporiadania miestnej štátnej správy ( predložené v septembri 2000)
•	rozpracovať návrh medziobecnej spolupráce ( splnené)
•	predložiť vláde realizačný projekt vecných riešení a časový harmonogram uskutočňovania reformy verejnej správy ( vypracované)

	V auguste 2000 vypracoval splnomocnenec vlády správu o plnení uznesenia vlády č. 230/2000 a správu o plnení úlohy „ Projekt decentralizácie kompetencií v pôsobnosti jednotlivých ústredných orgánov v súlade s koncepciou decentralizácie a odvetvovými reformami, s uvedením vecných postupov a časových horizontov týkajúcich sa konkrétnych úloh týkajúcich sa legislatívy, organizácie, financií, majetku, personálnych otázok a informatiky“, ktorú uložila vláda jednotlivým ministrom. Obe správy predložil na koaličnú radu podpredseda vlády pre ekonomiku.

	V tomto období pôsobil splnomocnenec vlády v riadiacej skupine projektu „ Audit súladu činnosti a financovania ústredných orgánov štátnej správy a organizácií v ich pôsobnosti“.

	Uznesením vlády SR č. 967/2000 a 968/2000 bola podpredsedovi vlády uložená úloha v spolupráci so splnomocnencom vlády prerokovať s jednotlivými ministrami otvorené problémy prechodu kompetencií zo štátnej správu na územnú samosprávu. Na základe uznesenia vykonal splnomocnenec rokovania s predstaviteľmi dotknutých rezortov v období december 2000 - január 2001. Výstupom bol upresnený zoznam kompetencií, ktorí následne tvoril prílohu k zákonu o samospráve vyšších územných celkov a k novele zákona o majetku obcí schválených vládou SR.

	Na základe rozhodnutia koaličnej rady vypracoval splnomocnenec skrátenú verziu koncepcie decentralizácie a modernizácie verejnej správy a podklady pre rozhodovanie vlády o zmene územnosprávneho usporiadania a o voľbách do orgánov samosprávy vyšších územných celkov. Výsledkom práce je schválenie zákonov vo vláde SR dňa 1.apríla 2001.

	Počas obdobia splnomocnenec : 
•	predkladal návrhy na rokovania expertov koaličných strán a zúčastňoval sa ich rokovaní 
•	participoval na projekte EÚ - PHARE
•	zúčastňoval sa na rokovaniach Rady vlády pre verejnú správu a pripomienkoval legislatívne zámery zákonov a zákony týkajúce sa reformy verejnej správy
•	participoval na ďalších strategických dokumentoch : Národný program regionálneho rozvoja, Národná stratégia trvalo udržateľného rozvoja,...
•	poskytoval konzultácie misiám Svetovej banky, OECD, zahraničným delegáciám, expertom,...
•	pripravoval podklady pre Asociačný výbor RE
•	zúčastňoval sa na seminároch a konferenciách, kde prezentoval postup prípravy a realizácie reformy verejnej správy
•	pripravoval podmienky a obsah twinningového projektu PHARE na podporu realizácie reformy verejnej správy v období 06/2001 - 12/2002 ( zmluva je uzavretá)
•	zúčastňoval sa na tzv. „Fórum donorov“, ktoré slúžilo na výmenu informácií o možných podporných programov zahraničných donorov pre oblasť reformy verejnej správy( fórum donorov bolo súčasťou projektu PHARE v rokoch 1999 - 2000)